Gemeenskap vermoor ‘rower’Argieffoto Lt.kol. Moatshe Ngoepe, woordvoerder van die polisie het gesê die voorval het in Mhangweni naby Tzaneen plaasgevind. “’n Man en ŉ vrou is Saterdagaand omstreeks 23:00 deur ses mans beroof toe hulle huis toe gestap het. Die paartjie het geskree en inwoners het tot hul redding gekom.” Volgens Ngoepe kon vyf van die rowers daarin slaag om te ontsnap. Inwoners het die sesde rower gevang en met klippe en stokke aangerand. Die man, vermoedelik in sy 20’s, is op die toneel dood verklaar. Ngoepe het gesê die tipe aanvalle is ŉ probleem vir die polisie. “Ons het al soortgelyke gevalle gehad waar mense deur inwoners doodgemaak is in plaas daarvan om hulle aan die polisie oor te gee. Ons doen ŉ beroep op inwoners om nie die reg in eie hande te neem nie aangesien ons die man sou kon ondervra en sy medepligtiges ook in hegtenis sou kon neem.”